Blink idee keer dat rommel in baai spoelPieter Swanepoel by sy eenvoudige maar werkbare uitvindsel.(Foto: Alida Buckle) Deur Alida Buckle Strome rommel wat voor ŉ ou historiese hotel verby dryf met hoogwater en met laagwater in strepe op een van die gewildste swemstrande in Saldanhabaai lê en stink, is uiteindelik iets van die verlede. Dít danksy ŉ eenvoudige, vindingryke kontrepsie wat die rommel keer. Getaak om ŉ oplossing vir die probleem te vind, het Pieter Swanepoel, ŉ Sea Harvest-ingenieur, met ŉ eenvoudige oplossing vorendag gekom: twee vlekvrye staalringe waarvan een permanent aan die beton om die openinge vasgesit word en die tweede een semi-permanent daaraan vasgemaak sodat dit ŉ tregtervormige net vasknyp. Water word sodoende deurgelaat, maar die rommel gekeer. Toue aan die punt van die 3 m lange nette word met ŉ glipknoop toegetrek en wanneer dit een keer ŉ week skoongemaak word, word dit losgemaak, die rommel verwyder en die nette weer toegeknoop. Die eerste net, wat ŉ paar weke gelede opgesit is, het reeds tydens ŉ swaar reënbui vol geloop met nie-vergaanbare rommel. Dié uitlaat is digby die historiese en geliefde Hoedjiesbaai Hotel, waarvan Nádi Truter in Maart 2018 die bestuur oorgeneem het. Die uitsigte oor die baai, wat veronderstel is om verruklik te wees, word versuur deur strome rommel wat reg by die hotel se konferensiesaal en stoepe verby dryf wanneer dit reën. Die hotel staan ver die water in. Die vol net na ŉ harde reënbui. (Foto: Alida Buckle) Truter se pleidooie en video’s aan die Saldanhabaai-munisipaliteit het bykans ŉ jaar op dowe ore geval, totdat raadslid André Truter, openbare veiligheid en korporatiewe dienste, in April vanjaar rolspelers van die Blue Bay Lodge, Sea Harvest en die Dyer Island Conservation Trust op ŉ werkswinkel byeen gekry het. Daar is besluit om iets daadwerkliks aan die situasie te doen sodat dit dié keer nie net ŉ item op die agenda bly nie. Swanepoel se goedkoop oplossing gaan nou by al die stormwateruitlate om die baai opgesit word. Dié maatreël, saam met die seël van alle toegangspunte waar oorlooprioolwater in die baai geloop het, sorg vir ŉ waarneembare skoon strand.